**Bubble Bobble** on Taiton kehittämä tasohyppelypeli, joka on julkaistu vuonna 1986 kolikkopelinä. Peli on käännetty lukuisille tietokoneille ja pelikonsoleille.

Peli on 1980-luvun tunnetuimpia tietokone- ja videopelejä.

Pelaaminen
----------

Kuvakaappaus pelistä.
Pelin päähenkilöt ovat kaksi dinosaurusta, vihreä Bub ja sininen Bob. Pelaajien dinosaurukset (brontosauruksia) puhaltavat kuplia, joihin kiinni jääneet viholliset voidaan tuhota puhkaisemalla kupla.

Peli koostuu sadasta yhden ruudun kokoisesta jaksosta. Jaksoissa on tasoja, joilla pelihahmot voivat kulkea. Pelaajien hahmot voivat myös hypätä tasolta toiselle tai alhaalta päin tason läpi. Joissakin jaksoissa on ruudun pohjalla aukko, josta pudottuaan hahmo putoaa välittömästi ruudun ylälaidasta takaisin peliin. Pelaajien puhaltamien kuplien lisäksi ruudun lävitse virtaa muita kuplia, jotka sisältävät esimerkiksi vettä tai kirjaimia. Vesikuplan puhkaisu aiheuttaa virtauksen, joka vie eteen sattuneet vihollisia mukanaan, kuuden eri kirjaimen keräämisestä ("extend") pelaaja saa uuden elämän. Lisäksi ruudulle ilmestyy lukuisia bonus-esineitä, joiden kerääminen auttaa jakson ratkaisemisessa esimerkiksi nopeuttamalla dinosauruksen liikkumista.

Kuplat puhkeavat, kun dinosaurus hyppää sen päälle tai jos kupla osuu dinosauruksen selän piikkeihin tai jos kupla jää dinosauruksen ja seinän väliin. Dinosaurukset voivat myös hyppiä kuplien päällä. Jokaisessa kentässä kuplilla on oma määrätty ajautumisratansa, ja ne liikkuvat jollain tietyllä nopeudella. Ruudusta toiseen vaihtelee myös se aika, jonka verran viholliset ovat kuplien vankina ennen kuin ne vapautuvat vihaisina (jolloin ne ovat punaisia ja nopeampia). Jos ruudussa viettää liian pitkän ajan, viholliset ensin suuttuvat ("hurry up!") ja myöhemmin ruudulle ilmaantuu voittamaton vihollinen, valkoinen kalan pääkallo, joka hakeutuu pelaajaa kohti. Kolikkopelin kotilaitteille tehdyissä käännöksissä kuplien virtausnopeus ja vihollisten vankinapysymisaika eivät välttämättä vaihtele ollenkaan.

Peliä on kutsuttu "yhden huoneen tasohyppely-pulmapeliksi" (SRPP, *Single Room Platformer-Puzzle*), joista peli on tunnetuin. Peli on pidetty myös seuraajana *Chack'n Pop* -pelille.

Kehitys
-------

Pelin suunnittelija on Fukio Mitsuji (MTJ), joka kehitti myös *Rainbow Islandsin*.

Musiikki on Zuntata-nimisen ryhmän ja Tadashi Kimijiman tekemä.

Vaikutus
--------

Pelin aikana kuultava ylipirteä musiikki on jäänyt ihmisten päähän ja siitä on myöhemmin tehty lukuisia remiksauksia. Siitä liikkuu Internetissä myös oikeilla soittimilla esitettyjä versioita, kuten erään hampshirelaisen peruskoulun puhallinorkesterin tekemä nauhoitus.

Vastaanotto
-----------

Pelin Commodore 64 -versio sai arvosanaksi 97 % *Zzap!*-lehden arvostelussa.

Pelin Amiga-versio sai arvosanaksi 84 % *CU Amiga* -lehden arvostelussa.

Jatko-osat
----------

* *Rainbow Islands - The Story of Bubble Bobble 2*, (1987), kolikkopeli, käännetty lukuisille laitteille
* *Final Bubble Bobble*, (1988), Sega Master System
* *Parasol Stars*, (1991), alun perin PC-Engine, käännetty muutamille muille laitteille
* *Bubble Bobble Part 2*, (1993), NES
* *Bubble Bobble II*, toiselta nimeltään *Bubble Symphony*, (1994), kolikkopeli, käännetty Sega Saturnille
* *Bubble Memories - The Story of Bubble Bobble III*, (1996), kolikkopeli
* *Rainbow Islands - Putty's Party*, (2000), Bandai Wonderswan
* Lisäksi Bubble Bobblen päähenkilöt ovat myös Puzzle Bobble -sarjan pääosassa.

Lähteet
-------

1. 1 2  John Harris: Exploring the secret depths of Bubble Bobble's design  9.4.2019. Gamasutra. Viitattu 31.1.2020. (englanniksi)
2. ↑  Remembering Fukio Mitsuji *everythingamiga.com*.  2.4.2016.  Arkistoitu 31.1.2020. Viitattu 31.1.2020. (englanniksi)
3. ↑  Bubble Bobble review *amr.abime.net*. Viitattu 31.1.2020. (englanniksi)
4. ↑  Bubble Bobble review *amr.abime.net*. Viitattu 31.1.2020. (englanniksi)

Aiheesta muualla
----------------

* *Bubble Bobble* Killer List of Videogamesissä (englanniksi)
* *Bubble Bobble* Arcade History -sivustolla (englanniksi)
* *Bubble Bobble* MobyGamesissa (englanniksi)
* *Bubble Bobble* Hall of Light -sivustolla (englanniksi)
* Bubble Bobble FAQ (Arkistoitu – Internet Archive)
* Category at ODP (Arkistoitu – Internet Archive)
* BUBBLE BOBBLE by Taito Instruction manual.
* Remiksauksia pelin musiikista
* Lisää remiksauksia (Arkistoitu – Internet Archive) (mukana Hampshire Regional Schoolissa tehty liveversio)